Blaha, Ľuboš, poslanec NR SR (2021-11-03):
Vážený pán predseda Národnej rady, vážený pán minister, vážené dámy a páni, kolegyne, poslanci, kolegyne poslankyne, dovoľte v mene poslaneckého klubu SMER – sociálna demokracia, ktorá je spoločne s kolegami z opozície, či už sú to kolegovia z HLAS-u, alebo z ďalších strán predkladatelia tohto návrhu, podporiť všetko to, čo povedal exminister práce Ján Richter, a zároveň pridať niekoľko argumentov. Dovoľte začať tým, čo som naznačil vo faktickej poznámke. Kde je vláda Slovenskej republiky? Už tu neni ani Krajniak, už aj ten zdúchol, pardon, je tu (reakcie z pléna), prepáčte, pán Krajniak, skúste ma počúvať. Nikto, nikto, drahí kolegovia zo SME RODINY, toto je tá ucelenosť vládnej koalície. Kde máte ministrov z SaS, kde máte ministrov z OĽANA, kde máte ministrov zo ZA ĽUDÍ? Vy tu nemáte ani vlastných ministrov. Ste sem natiahli akurát toho svojho Holého, ktorý to tu prečítal. Ani len predseda vlády nevyjadril podporu ministrovi práce. Ale veď to je škandál! Toto je taká politická vražda SME RODINY v priamom prenose, že to nevidíte asi len vy. Oni vám dávajú signál, oni vám dávajú jasný signál, že im smrdíte, že vás ani nebudú podporovať. A ja teraz to myslím v dobrom, neberte to v zlom. Ja vás teraz akože s citom a s ľútosťou hodnotím. Však mne je vás ľúto. (Reakcia z pléna.) Takýmto spôsobom dehonestujú SME RODINU. Ako oni vás chcú vytrestať zjavne, hej, lebo ste im nepodporili reformy, lebo ste, trucujete a tak, teraz vás s korbáčikom búchajú po pleci, hej, dobre, vidíme to. Už dokonca aj – jak sa volá? – Pleštinská odišla, už tu neni nikto z vládnej koalície, nikto, jediný minister. Vy tu nemáte absolútne nikoho. (Reakcia z pléna.) Aha, pardon, pani spravodajkyňa tu byť musí, hej. To ste dopadli, to ste dopadli. To vám veľmi gratulujem. Je tu komplet opozícia a je tu pár ľudí so SME RODINY. To je, to je škandál podľa môjho názoru, ale dobre. To len vypovedá o tom, v akom stave je vládna koalícia a ako si so SME RODINOU vytierajú podlahu. Mne je vás naozaj ľúto. Nebudem ani dneska nejak extrémne útočiť na pána Krajniaka. Viete, poviem vám úprimne, to, že Milan Krajniak je pravicový politik, to všetci vieme. Druhá vec je to, že pred voľbami sľubovali, pred voľbami tu hovorili, že nebudú rušiť žiadne sociálne výhody, ktoré sme zaviedli my v SMER-e. Pred voľbami tu sľubovali trinásty dôchodok, že podporia aj oni dôchodcov a tak ďalej, všetko nakoniec zrušili. Bol zrušený trinásty dôchodok, bola zrušená minimálna mzda v tej výške, ako sme ju nastavili, boli zrušené obedy zadarmo, boli zrušené príplatky za alebo znížené príplatky za víkendy a za prácu v noci. Všetko, všetko. Sociálna spúšť. Ale v poriadku, vy ste pravičiari. Je to váš program. To, že ste pred voľbami predstierali, akí ste strašne sociálni, úplne Matky Terezy, to bolo klamstvo. To už dneska vie celé Slovensko, a preto vám takto padajú preferencie, ale to je vaša vec. Ja sa pýtam, načo sa zaoberať Milanom Krajniakom? On nemá byť dôvod z politologického hľadiska, aby sme si z neho spravili terč. On nikoho nezaujíma. SME RODINA už nikoho nezaujíma. Preto ja som veľmi rád, že aj Ján Richter ukázal, akí ste sociálni netvori. Ako ste zobrali deťom, starcom, starenkám, ako ste zobrali všetkým ľuďom, ktorí sú odkázaní na sociálnu pomoc štátu. Ale my sa chceme baviť o tomto miliónovom škandále, o tejto lúpeži 24 miliónov. A ja tu cítim zodpovednosť nielen Milana Krajniaka, ale celej vlády. A predovšetkým Igora Matoviča a budem o tom ešte hovoriť. Dámy a páni, odpichnem sa od toho, že pandemická pomoc na Slovensku bola jedna z najnižších nie že v Európe, na svete. A teraz, viete, minister Krajniak tu bude vyťahovať svoje štatistiky, tá ich vládna propaganda bude hovoriť, že boli najštedrejší. Zoberme si relatívne objektívny zdroj. Britský časopis The Economist, to je časopis, ktorý je pravicový, ktorý je liberálny, ktorý nemá nijaký dôvod na to, aby teraz pomáhal ľavicovej opozícii na Slovensku. Viete, kde zaradil slovenskú pandemickú štátnu pomoc? Na predposledné miesto, do predposlednej ligy krajín sveta. Nás tam umiestnil spoločne s takými krajinami, takými skvostami civilizácie, ako je Zimbabwe a Mauritánia. Tam bolo Slovensko. A teraz tu Milan Krajniak hovorí, že aký bol štedrý. Zimbabwe, ešte raz, a Mauritánia. Oni sa vykašľali na ľudí. Vykašľali sa na ľudí a hádzali im iba omrvinky a ešte aj tie omrvinky rozkradli. Ešte aj z tých omrviniek zobrali 24 mil. a hodili to do schránok, čo mohli byť pokojne schránky ich vlastných ľudí. A k tomu sa ešte dostanem. Je tu vážne podozrenie, že toto bol jeden obrovský štátny podvod. No a verte tomu, že to keby sa stalo za nás, tak už by tu dávno vymýšľali konšpiračné teórie opoziční politici alebo médiá, že určite tie schránky vlastnia tí a tí politici SMER-u. No tak sa pýtam aj ja. A kto vie, kto je za tými schránkami? Či tam neni náhodou Matovičova Pavlínka. Či tam náhodou nie je niekto zo SME RODINY. Odkiaľ to vieme? Zoberme si ich dôveryhodnosť. Ako pri všetkej úcte, dôveryhodnosť pána Krajniaka? On bol jeden z tej akčnej päťky, myslím, ak si dobre pamätám Gorilu, ktorí tam rezali a rozkrádali štát. Pamätáme si. A bol to tuším Milan Krajniak, ktorý napísal knižku, že Banda zlodejov (rečník sa zasmial) a tam uviedol ako jedného z hlavných mafiánov na Slovensku Borisa Kollára. To je fantastické (rečník sa zasmial), keď si takto sami vedia povedať. No, toto je dôveryhodnosť. Prepáčte, takže my sa máme dôvod pýtať, či tu nedošlo k reálnej lúpeži, kde sú vinníkmi politici vládnej koalície. Nemáme žiadne dôkazy, ale nemáme dôkazy o opaku. A máme vážne podozrenia, vážne indície. Lebo, prepáčte, ten smiešny naratív, že lúpež 24 mil. zorganizovali nejaké štyri referentky, vrátničky, či čo to boli, to myslíme vážne? Toto chcete povedať slovenskej verejnosti? To by si v živote nedovolili, pokiaľ by nemali krytie zhora. V živote! A tam ten riaditeľ toho úradu práce, ktorého dosadil Krajniak, to bol čo, mentálne retardovaný človek, ktorý si nevie prečítať, že, haló, dávam 1,3 mil. firme, o ktorej som tu v živote nepočul? Žijem tu v Pezinku, som riaditeľom úradu práce, je tu firma SANTORY a ja som si ju nevšimol zatiaľ. To sa dá vôbec? Však hádam, keď niečo má 500 až 1 000 obyv... zamestnancov, tak asi o tom viem, nie? Lebo taká istá podpora, čo hovoril veľmi dobre exminister Richter, taká istá podpora, zhruba tých 1,4 mil., išla Samsungu, čo má 500 až 1 000 obyv... zamestnancov, pardon. Takže zjavne to SANTORY, keď mu pristalo, tomu človiečikovi, tomu riaditeľovi, tomu Krajniakovmu nominantovi na stole, tak mu muselo trknúť, že, aha, SANTORY, hm, tak to musí mať aspoň 500 alebo 1 000 zamestnancov. Asi o tom niekedy počul. Buď je úplne neschopný, že nevie, kde je sever, Alica v krajine zázrakov, alebo potom bol spolučinný na tomto podvode. Ale toto je Krajniakova zodpovednosť. Ako pri všetkej úcte, on je minister práce, sociálnych vecí a rodiny, on tam neni vrátnik. Politická zodpovednosť. To je to, po čom voláme ako prvé. To, že či je tam aj trestnoprávna zodpovednosť, či nakoniec nájdeme v tých schránkach vyrehotaného Matoviča, to sa možno ešte zistí. Ale teraz sa bavíme o politickej zodpovednosť. A politická zodpovednosť, prepáčte, tu sa tváriť, že jako on za nič nemohol? Viete, a ja tam cítim aj ten politický rozmer a dovoľte, aby som to povedal veľmi na rovinu. Povedzte mi, aké dve vlajkové lode má celá táto vláda? Aké dve vlajkové lode má Matovič? Na čom postavil celú politiku? Dve veci: boj proti schránkam a boj proti korupcii. A druhá vec, Ján Kuciak. To, že sa priživuje na tejto tragédii. Dve veci: schránky a Kuciak. A v tomto prípade sa to krásne zlialo. Ukázalo sa, že táto vláda posiela 24 mil. do schránok. Táto slávna antikorupčná vláda leje peniaze daňových poplatníkov do schránok a došlo im na to Investigatívne centrum Jána Kuciaka. To je úplne fór. To je úplná irónia. Vy sa nehanbíte? Toľko ste tu omieľali toho Kuciaka, až vám sami Kuciakovi kamaráti ukázali, že ste gauneri a zlodeji. To keby niekto napísal ako román, tak tomu neuverí. To je komédia. A teraz, viete, 24 miliónov. Ja si pamätám takú najslávnejšiu lúpež 20. storočia. To bola veľká vlaková lúpež, pamätáte si to. To bol tuším rok 1963. Ja som si to pozeral, tam ukradli nejakých 2,5 mil. libier. Vy ste ukradli 24 mil. eur. To vy ste ako v porovnaní s veľkou vlakovou lúpežou úplní dinosauri. Vy ste najväčšia lúpež 21. storočia, 24 mil. do schránok. A do dneska tie peniaze nevieme, komu išli, ale vieme, že ich nedostaneme naspäť. A daňoví poplatníci teda môžu akurát tak, im ostať oči pre plač. Gratulujem, pán minister, to sa vám naozaj podarilo. Čiže je tu vážne podozrenie – a vraciam sa k tomu, že kľúčovou otázkou bude a do budúcnosti si na to posvietime –, kto stojí za tými schránkami. A ja voľne uvažujem, kto by to tak asi mohol byť. Už som spomínal našich dôveryhodných krásavcov, ktorí práve odchádzajú už, pri všetkej úcte, ako mohli by ste ostať vypočuť si opozičného poslanca, ale dobre, nech sa páči. Už tu nemáme nikoho z vlády, že? Výborne. Aspoň jedného poslanca opozície, fantastické (reakcie z pléna), koalície. No a budem pokračovať vo, budem pokračovať v úvahe o tom, kto mohol stáť za tými schránkovými firmami. Máme tu úplného experta na podvody – ministra financií Igora Matoviča. Igor Matovič, si pozrite jeho životopis. Začínal kšeftami s Majským. Skúpil polovicu Trnavy. Jeho, spolu so svojou ženou Pavlínkou, lebo on je bezdomovec, robil kšefty s Arcou. Vlastnú mamu zneužíval na podvody, daňové podvody, ktorá údajne prejazdila tisíce, tisíce kilometrov. Čo to je za človeka? Pamätáte si ten škandál s Vandákom, kde sa zistilo, že on si prepísal celú firmu na bieleho koňa, aby nemusel platiť dane? Toto je Matovič. No ja sa pýtam, kto je prvý podozrivý v tejto vláde, že kryl tento podvod so schránkami? Mne z toho vychádza, a nie som žiaden Hercule Poirot, mne z toho vychádza Igor Matovič. Veď to je to najväčšie zlodejisko v celej tejto vláde. A ja sa pýtam, páni kolegovia zo SME RODINY, prečo kryjete Matoviča? Prečo nepoviete pravdu? Na vás sa absolútne vykašľali. Jediný poslanec OĽANO tu neni, jediný poslanec SaS tu neni, jediný poslanec zo ZA ĽUDÍ, pardon, Šeliga, pardon, pán Šeliga došiel. Jeden, gratulujem. Ste ešte v ZA ĽUĎOCH, hej? Toto je situácia vo vládnej koalícii. Vám to nie je trápne? Mne je vás naozaj ľúto, ale ešte viac mi je ľúto slovenských daňových poplatníkov, ktorým ukradli 24 mil. eur. A obávam sa, že to mohli kľudne skončiť vo vačku Igora Matoviča, pardon, nie Igora Matoviča. Igor Matovič je bezdomovec. Jeho manželky. A toto je naozaj tragédia, ak sa toto potvrdí. Viete, ja si tu pamätám tohto pána Matoviča, ako tu lietal s tou tabuľkou, že ako my kryjeme zlodejov. No, dneska sa ukázalo, že Matovič kryje zlodejov. Matovič kryje zlodejov. Toto je výsledok dnešnej schôdze. 24 mil. eur, dobre si tú sumu zapamätajte. Matovič kryje zlodejov. Som presvedčený z politologického hľadiska, že túto vládu nezabijú tie sociálne deformy, ktoré tu vytvára. Nezabijú. Oni sú pravičiari. A to som už opakoval, oni vždy budú robiť politiku proti ľuďom. Kaník by sa od nich mohol učiť. Sociálne monštrá, sociálni netvori. My sme naozaj zdesení a dávali sme aj na Ústavný súd, chodíme na protesty spolu s odborármi, sme zdesení z toho, čo robia, akú sociálnu spúšť. Ako odbavovať sa, pri všetkej úcte, na deťoch, na starenkách, na robotníkoch, 900 mil. zobrali za jeden rok na minimálnej mzde všetkým tým klasifikáciám, všetkým tým profesiám robotníkov a pracujúcich ľudí? To je, to je tragédia! To tu nebolo od Mikloša, to tu nebolo od Kaníka. Ale dobre. Opakujem, sú to pravičiari. Za toto ich voliči preplieskajú vo voľbách. Som o tom presvedčený. Ale najhoršia vec, ktorú mohli spraviť, to bola tá ich Achillova päta Matoviča a všetkých týchto podvodníkov, je podviesť ľudí na tých svojich vlajkových lodiach. Oni mali byť najčistejší. Tu sa nemalo kradnúť, tu nemala byť žiadna korupcia a žiadne schránky, božechráň. Oni dokázali poslať 24 mil. a ako hovoril exminister Jano Richter, oni to dokonca poslali do firmy, ktorá ani nebol schránková firma, lebo nemala ani schránku. Ona nie že nemala zamestnancov, ona nemala ani tú schránku! Ako ja neviem, pri všetkej úcte, som schránková firma, tak si aspoň spravím schránku. Oni si nespravili ani tú schránku. A tvárili sa, že majú 500 až 1 000 zamestnancov. A nejaký človiečik od Krajniaka im to uveril. On tam niekde videl poletovať SANTORY proste v Pezinku. Tých 1 000 zamestnancov tak každé ráno na zastávke videl, jak idú do tej firmy, on má asi nejaké halucinácie, keď im to podpísal. Však chápete, aké je to nedôveryhodné? Toto fakt nezhodíte na štyri vrátničky. Toto sa nedá. On to podpísal, Krajniakov nominant. A veľmi správne povedal pán minister, že toho Krajniakovho nominanta si tam dosadil Krajniak porušením všetkého možného, krágľovacím zákonom, kde chcel vymeniť politicky všetkých lídrov úradov práce. Dosadil si ho tam a potom ten chlapík podpisuje takéto podvody za 24 mil. a my sa máme tváriť, že to je všetko v poriadku. Oni sú tí čistí, transparentní, oni bojujú s korupciou. Oni tu nesú tú pochodeň Jána Kuciaka. Ten by bol na vás hrdý, to vám poviem. Investigatívne centrum Jána Kuciaka vás odhalilo. To je naozaj taký gól, že, do vlastnej bránky, že taký nebol ešte vo futbale nikdy. Dámy a páni, nebudem to predlžovať. Základné posolstvá: – Kradnete. Je tu jasný dôkaz, kradnete. Lúpite v takých sumách, že najväčší bankoví lupiči by vám mohli závidieť. Neskutočným spôsobom kradnete. – Ubližujete ľuďom. Nepomohli ste im počas pandémie, nedávali ste im dostatok štátnej pomoci. Boli ste na úrovni Afriky, na úrovni Zimbabwe a ešte aj to, čo ste im dávali, ste ukradli. To je druhý základný poznatok z tejto schôdze. – Ale tretí, aktuálne asi ten najdôležitejší, že SME RODINA bola hodená cez palubu. SME RODINA dostala výprask od vlastných koaličných partnerov. Nedošiel sem Heger, nedošiel sem Sulík, nedošla Remišová, dokonca ešte aj všetci koaliční poslanci sú preč. Išli pozerať futbal, lebo ste im absolútne ukradnutí. Chcú vám dať najavo, že vami pohŕdajú. Chcú vám dať najavo, že im smrdíte. A ja sa pýtam, pán Boris Kollár, samozrejme, ten tu nie je, máte vy vôbec aspoň tú mafiánsku česť? Máte vôbec akúkoľvek česť? Toto si necháte takýmto spôsobom po sebe skákať? To isté platí o Milanovi Krajniakovi. Pri všetkej úcte, myslím si, že je najvyšší čas povedať, kto za tými schránkami stojí. A ja som presvedčený, že za tými schránkami s veľkou pravdepodobnosťou môžu stáť zlodeji zo strany OĽANO Igor Matovič alebo ďalší gauneri v tejto vláde. Majú na to životopis, ktorý by to jedine potvrdzoval. Ďakujem veľmi pekne. (Potlesk.)